古興和饒雲峰韻  其一
作者：劉黻
朝代：宋

paragraphs: 貧婦守蓬藋，顦顇無顔姿。
挈瓶養公姑，肯涉山徑蹊。
夫君昵浮響，疏越成暌離。
家欠蠶織具，茹苦寧力支。
叫天天不應，聽彼風雨迷。
明月古玄鏡，清夜長分輝。
見月如見君，此道惟心知。
造化毋群動，一耦仍一奇。
得耦固有分，失意吾何悲。
綠髮已改色，素節難轉移。
君有內覺時，伯牙逢子期。